Ordfører Jonny Finstad i Vestvågøy kommune (H) var først ut. Foto: Pål Sverre Aasen

Det er Betel Lofoten på Leknes som i samarbeid med Buksnes menighet har stått bak prosjektet, der målsettingen har vært å lese hele Bibelen høyt fra perm til perm – sammenhengende.

– Det tok oss 81 timer. Vi var ferdige klokken fem over sju i morges, sier pastor i Betel Lofoten, Pål Sverre Aasen.

Han forteller at prosjektet har gått over all forventning.

– 52 personer har lest på skift, og enkelte har tatt flere vakter. De som har deltatt har gitt uttrykk for at det har vært en veldig positiv opplevelse.

– Bibelen er like aktuell i dag

Pål Sverre Aasen er en av flere frivillige som har brukt påsken på høytlesning fra Bibelen. Foto: Privat

På spørsmål om hvorfor de gjennomførte en slik høytlesning, forteller pastoren at de har ønsket å løfte Bibelen opp og frem.

– Bibelens betydning er like aktuell i dag. Den har mye å lære andre mennesker, uavhengig om man er kristen eller ikke. Etikklæren til Jesus har ikke vært forbedret på 2000 år, og det er det en grunn til.

NRK har tidligere skrevet at nordmenn har blitt mindre troende. Pastoren avviser at bibel-stuntet har sammenheng med denne debatten.

– Jeg har registrert debatten, men hos oss opplever vi økende besøkstall, sier Aasen.

Har lest tre dager på rad

18 år gamle Madina Korbanova er en av dem som har lest Bibelen minutt-for-minutt i påsken. Foto: Privat

En av dem som har deltatt, er 18 år gamle Madina Korbanova. Hun har lest fra klokken seks til åtte om morgenen og fra klokken 22 til 24 om kvelden mandag, tirsdag og onsdag.

– Det er klart, at man er litt trøtt klokken seks om morgenen. Men alt i alt har det gått veldig bra.

Korbanova er opprinnelig fra Russland, men har bodd i Norge stort sett hele sitt liv. Hun oppdaget kristendommen for fire-fem år siden.

– Gud har ikke vært et tema tidligere. Men så møtte jeg mye bra folk som hadde en kjærlighet for andre mennesker. Da fant jeg ut at dette kunne være noe for meg.

Ser frem til rolige dager

Maratonet ble også streamet på nettsidene til Lofotposten, og pastor Pål Sverre Aasen har inntrykk av at mange har fulgt med.

Nå ser han fram til noen rolige påskedager.

– Vi har gudstjeneste i dag og 1. påskedag. Ellers blir det rolig, avslutter han.